B. Osobitná časť 
K čl. I
K bodu 1 
Navrhuje sa zosúladiť terminológiu vyhlášky Úradu pre reguláciu sieťových odvetví 
č. 236/2016 Z. z., ktorou sa ustanovujú štandardy kvality prenosu elektriny, distribúcie elektriny a dodávky elektriny v znení vyhlášky č. 317/2024 Z. z. (ďalej len „vyhláška č. 236/2016 Z. z.“) s terminológiou zákona č. 25/2025 Z. z. Stavebný zákon a o zmene a doplnení niektorých zákonov (Stavebný zákon) v znení neskorších predpisov. V nadväznosti na novú právnu úpravu povoľovania stavieb sa pojem „stavebné povolenie“ nahrádza pojmom „rozhodnutie o stavebnom zámere“ v príslušnom gramatickom tvare.
K bodu 2
Poznámka pod čiarou k odkazu 9 sa aktualizuje v nadväznosti na novú právnu úpravu v oblasti výstavby a poznámka pod čiarou k odkazu 15c sa upravuje s cieľom upresnenia odkazu na zákonnú lehotu pripojenia odberného elektrického zariadenia alebo elektroenergetického zariadenia, ak sú splnené podmienky na pripojenie.
K bodu 3
Cieľom navrhovaného doplnenia je jednoznačne upraviť nadväznosť tohto štandardu kvality na poskytovanie kompenzačnej platby v prípade jeho nedodržania. Vzhľadom na charakter štandardu kvality podľa § 4 ods. 1 písm. j) sa navrhuje zabezpečiť, aby bolo zrejmé, že pri jeho nedodržaní vzniká oprávnenej osobe nárok na kompenzačnú platbu v súlade s § 10 ods. 5 vyhlášky č. 236/2016 Z. z.
K bodu 4 
Dôvodom návrhu predmetného ustanovenia je spresnenie okruhu subjektov povinných uhrádzať kompenzačnú platbu za porušenie štandardu kvality. Ide o riešenie problému, ak nastane nedodržanie štandardu kvality, ktoré následne spôsobí nedodržanie štandardu kvality u iného subjektu, v tomto prípade vykonávajúceho činnosť v elektroenergetike, ktorý má povinnosť za takéto nedodržanie vyplatiť kompenzačné platby, aj napriek tomu, že nie je za nedodržanie štandardu kvality zodpovedný. O náhradu nákladov na vyplatenie kompenzačných platieb poškodený subjekt požiada do 30 dní od ich úhrady.  
K bodu 5
Navrhovaná úprava nadväzuje na obsah štandardov kvality podľa § 4 ods. 1 písm. f) a j) vyhlášky č. 236/2016 Z. z., pri ktorých je začatie plynutia lehoty na splnenie štandardu kvality viazané na rozdielne skutočnosti. V prípade štandardu kvality podľa § 4 ods. 1 písm. j) začína lehota na splnenie štandardu kvality plynúť od doručenia požiadavky zraniteľného odberateľa elektriny odoberajúceho elektrinu za cenu nepodliehajúcu cenovej regulácii. V prípade štandardu kvality podľa § 4 ods. 1 písm. f) je začatie plynutia lehoty viazané na splnenie obchodných podmienok dodávateľa elektriny zo strany žiadateľa o uzatvorenie zmluvy. Navrhovaná úprava prispeje k jednoznačnejšej aplikácii ustanovení vyhlášky č. 236/2016 Z. z. pri evidovaní, vyhodnocovaní a posudzovaní nedodržania predmetných štandardov kvality.
K bodu 6
Navrhuje sa úprava prechodného ustanovenia, ktoré upravuje vzťahy súvisiace so štandardami kvality tak, že podľa návrhu vyhlášky sa bude prvýkrát postupovať pri štandardoch kvality 
za rok 2027. Na vzťahy súvisiace s uplatňovaním štandardov kvality za rok 2026 sa použije vyhláška v znení účinnom do 31. decembra 2026.
K bodu 7
Úprava prílohy č. 5 tabuľky 5.1 z dôvodu prehľadnosti tabuľky a rozsahu zmien vrátane legislatívno-technických úprav a zabezpečenia jednoznačnosti a praktickej vykonateľnosti ustanovených lehôt.
K bodu 8
Úprava prílohy č. 7 tabuľky 7.1 z dôvodu prehľadnosti tabuľky a rozsahu zmien vrátane legislatívno-technických úprav a zabezpečenia jednoznačnosti a praktickej vykonateľnosti ustanovených lehôt.
K čl. II
Účinnosť vyhlášky sa navrhuje od 1. januára 2027, aby bola zabezpečená primeraná lehota na oboznámenie sa s úpravou štandardov kvality, ako aj na aktualizáciu administratívnych postupov regulovaných subjektov súvisiacich so štandardami kvality.




